Kolekcijas monēta "Zvaigžņu putekļi"
Channel: LatvijasBanka
Date: 2023-05-10

Latvijas Banka 11. maijā izlaiž sudraba kolekcijas monētu "Zvaigžņu putekļi", kas veltīta izcilajam latviešu kultūras darbiniekam Imantam Ziedonim. 

Imants Ziedonis (1933. gada 3. maijs–2013. gada 27. februāris) atstājis par sevi atmiņu kā radošs, rosīgs, enerģisks, viens no latviešu izcilākajiem dzejniekiem. Sapņotājs un iedvesmotājs. Vizionārs, kuram piemita spēja redzēt un radīt pāri robežām. Un šķietami ikdienišķajā saskatīt zvaigžņu putekļus. 

2023. gada 3. maijā I. Ziedonim apritētu 90 gadu. Lai iemūžinātu dzejnieka radošo garu monētu mākslā, Latvijas Banka laiž klajā I. Ziedonim veltītu sudraba kolekcijas monētu "Zvaigžņu putekļi". 

Monētas grafiskā dizaina autore ir māksliniece, ilustratore Līga Kitchen, plastiskā veidojuma autore – Ligita Franckeviča.

Monētas aversā un reversā redzami vairāki tēli. Ejoša cilvēka tēls simbolizē meklējumus pēc patiesības, jēgas un piederības. Zvaigznāja tēls savukārt parāda zemes un debesu savstarpējo saistību, akcentē cilvēka – kā zvaigznes putekļa – piederību Visumam. Koks ar visu tajā mītošo būtņu bagātību simbolizē dzīvelīgumu, kas tik ļoti sasaucas ar paša dzejnieka kūsājošo darbīgumu un tekstu raksturu. 

Jauno monētu varēs iegādāties Latvijas Bankas numismātikas produktu iegādes vietnē www.e-monētas.lv. Monētas cena – 79.00 eiro, iegādes limits vienai personai – 5 monētas.

Monētas tirāža ir 4000 eks. Monēta izgatavota Lietuvos monetų kalykla (Lietuva).